b'\n_START_ARTICLE_\nSchmardenin taistelu\n_START_SECTION_\nTeht\xc3\xa4v\xc3\xa4\n_START_PARAGRAPH_\nHy\xc3\xb6kk\xc3\xa4yksen tarkoituksena oli tuhota ven\xc3\xa4l\xc3\xa4isten eteenty\xc3\xb6nnetyt asemat Schmardenin kaistalla. Muodostetun hy\xc3\xb6kk\xc3\xa4ysosaston teht\xc3\xa4v\xc3\xa4n\xc3\xa4 oli edet\xc3\xa4 kahtena portaana. Ensimm\xc3\xa4inen porras valtaisi eteenty\xc3\xb6nnetyt asemat ja etenisi niiden taakse n. 500 metrin matkan p\xc3\xa4\xc3\xa4aseman eteen. Toinen porras loisi ven\xc3\xa4l\xc3\xa4isten taisteluhaudat umpeen ja h\xc3\xa4vitt\xc3\xa4isi muutenkin asemia.\n_START_SECTION_\nRyhmittyminen\n_START_PARAGRAPH_\nSchmardeniin komennetun osaston vahvuus oli 187 suomalaista ja 5 saksalaista upseeria luutnantti Bassen johdolla. Suomalaisesta p\xc3\xa4\xc3\xa4llyst\xc3\xb6st\xc3\xa4 olivat mukana hauptzugf\xc3\xbchrer Torsten Erik Jernstr\xc3\xb6m, oberzugf\xc3\xbchrer Karl Rainer Wolfgang Mandelin sek\xc3\xa4 zugf\xc3\xbchrerit Helge Savonius, Knut Isak Solin ja Edvard Hanell. Suomalaiset pioneerikomppanian j\xc3\xa4\xc3\xa4k\xc3\xa4rit jaettiin saksalaisen j\xc3\xa4\xc3\xa4k\xc3\xa4ripataljoonan ryhmiin 2-3 pioneeria kuhunkin. Heid\xc3\xa4n teht\xc3\xa4v\xc3\xa4ns\xc3\xa4 m\xc3\xa4\xc3\xa4r\xc3\xa4ytyiv\xc3\xa4t sen mukaan, mihin portaaseen heid\xc3\xa4n ryhm\xc3\xa4ns\xc3\xa4 kuului. Ven\xc3\xa4l\xc3\xa4isten etulinja oli hy\xc3\xb6kk\xc3\xa4yskaistalla muodoltaan sis\xc3\xa4\xc3\xa4np\xc3\xa4in kaartuva, joten my\xc3\xb6s hy\xc3\xb6kk\xc3\xa4ysosasto ryhmitettiin kaaren muotoon.\n_START_SECTION_\nHy\xc3\xb6kk\xc3\xa4ys\n_START_PARAGRAPH_\nHy\xc3\xb6kk\xc3\xa4ys alkoi keskiy\xc3\xb6ll\xc3\xa4. Hy\xc3\xb6kk\xc3\xa4\xc3\xa4v\xc3\xa4t joukot saivat vastaansa kiv\xc3\xa4\xc3\xa4rien ja konekiv\xc3\xa4\xc3\xa4rien, kohta my\xc3\xb6s tykist\xc3\xb6n ja kranaatinheittimien tulta. Osaston edetty\xc3\xa4 ei-kenenk\xc3\xa4\xc3\xa4n maan yli havaittiin etuasemat tyhjiksi ja taistelu siirtyi etu- ja p\xc3\xa4\xc3\xa4aseman v\xc3\xa4liseen maastoon. Lauerman mukaan ainakin osa suomalaisista j\xc3\xa4tti hy\xc3\xb6kk\xc3\xa4yksen aikana lapionsa, koska ne haittasivat etenemist\xc3\xa4, ja toimikin asemien h\xc3\xa4vitt\xc3\xa4misen sijasta taistelijoina. Esimerkiksi j\xc3\xa4\xc3\xa4k\xc3\xa4rit Tyko Isak Bergstr\xc3\xb6m ja Aarne Wennfrid M\xc3\xb6tt\xc3\xb6nen eteniv\xc3\xa4t toisten edell\xc3\xa4 p\xc3\xa4\xc3\xa4asemaan saakka. Ainakin gruppenf\xc3\xbchrer Unio Bernhard Sarlin sek\xc3\xa4 j\xc3\xa4\xc3\xa4k\xc3\xa4rit Arthur Anders Indola (Andersson) ja Kaarlo Sakko ottivat vankeja.\n_START_SECTION_\nPer\xc3\xa4ytymisvaihe\n_START_PARAGRAPH_\nPer\xc3\xa4ytymisvaihe omiin asemiin oli vaikea, sill\xc3\xa4 v\xc3\xa4limaasto oli sek\xc3\xa4 saksalaisen ett\xc3\xa4 ven\xc3\xa4l\xc3\xa4isen tykist\xc3\xb6tulen kohteena. Lauerma mainitsee per\xc3\xa4\xc3\xa4ntymisvaiheesta l\xc3\xa4\xc3\xa4kint\xc3\xa4miesten (hilfsgruppenf\xc3\xbchrer Torsten Gabriel Lindroth, j\xc3\xa4\xc3\xa4k\xc3\xa4rit V\xc3\xa4in\xc3\xb6 Ilmari Pesonen ja Johan Ilmari Laakso) panoksen haavoittuneiden pelastamisessa._NEWLINE_Hy\xc3\xb6kk\xc3\xa4yksen j\xc3\xa4lkeen suomalaisista todettiin puuttuvan kaksi: Paavo Heikki Kinnunen ja Matti Jaakko F\xc3\xa4lt. Etsint\xc3\xa4partio l\xc3\xb6ysi Kinnusen kaatuneena. Matti F\xc3\xa4lt j\xc3\xa4i kadoksiin ja l\xc3\xb6ydettiin pahoin haavoittuneena vasta 29. hein\xc3\xa4kuuta. H\xc3\xa4n ei toipunut vaan kuoli 13. elokuuta 1917 Hannoverin sotasairaalassa._NEWLINE_Schmardenin taistelu merkitsi suomalaisille pioneerikomppanian j\xc3\xa4\xc3\xa4k\xc3\xa4reille taistelukokemusta, mutta my\xc3\xb6s sit\xc3\xa4, ett\xc3\xa4 suomalaisten taisteluarvo huomattiin ja siihen kiinnitti huomiota my\xc3\xb6s 29. landwehrprikaatin komentaja, kenraaliluutnantti Wyneken. Pioneerikomppanian suoritus mainittiin 8. armeijan p\xc3\xa4iv\xc3\xa4k\xc3\xa4skyss\xc3\xa4.'